
«Marceline». Idea original: Albert Vilà, Eva Vilamitjana. Guió: Albert Vilà. Direcció artística i musical: Albert Vilà. Direcció artística i coreogràfica: Eva Vilamitjana. Direcció quartet musical: Eduard Raventós. Coreografia: Eva Vilamitjana. Interpretació: Elsa Meneses (intèrpret lírica) i Eva Vilamitjana (ballarina). Quartet de Música: Eduard Raventós, Lluis Peña, David Andujar i Ernest Martínez. Escenografia: La petita malumaluga. Construcció de l’escenografia: Arcadi Escursell. Disseny de vestuari: Elisa Sanz. Confecció de vestuari: Goreti Puente i Gabriel Besa. Arranjaments: Eduard Raventós. Gravació de veu: Albert Vilà. Disseny de llums: Alejandro Castillo i Albert Vilà. Tècnic de llums i so: Alejandro. Disseny vídeo: Blit. Producció executiva: Ester Rodríguez. Ajudantia de producció: Silvia Fantou. Distribució nacional i internacional i comunicació: Quim Ríos. Disseny gràfic: Hermes LeBleu. Una coproducció de La petita malumaluga i Teatro Español / Naves del Español en Matadero Madrid. Espectacle especialment recomanat per a nadons, les seves famílies i també per a adults sense infants. Les famílies amb nadons se situen a dalt de l’escenari, les famílies sense nadons i els adults sense infants, al pati de butaques. Festival Grec 2025. SaT! Sant Andreu Teatre, Barcelona, 18 juliol 2025.
_______________________________________________________________
Errar la diana


La petita malumaluga és una companyia experta en teatre per a nadons. No volen limitar-se a repetir la fórmula canviant només el decorat, sinó que van incorporant novetats tecnològiques a cada peça. És un exercici que els honora, però que, ai las!, també la pot dur a una diana equivocada. Aquest és el cas.


Marceline pretén fer un homenatge a Marceline, un pallasso mestre de Buster Keaton i de Charles Chaplin que va passar de l’èxit a l’oblit per l’aparició del cinema. Uns anys més tard, alguns dels seus deixebles que van saber adaptar-se al cinema s’estimaven davant del cinema sonor. Marceline és, en principi, la columna vertebral de l’obra, tot i que, en bona part dels passatges se l’oblida en referir-se a trajectòries com Pina Bausch o Alain Platel. O la trama de l’Eva, la ballarina amb sabates de pallasso que somia en volar fent grans passes com si fos El gat amb botes.


L’espectacle, adreçat a infants de 0 a 3 anys, s’entossudeix en una veu en off sobre el valor del record que són originals, però que oblida els més menuts. La tecnologia serveix d’un espai escènic molt suggerent amb un quartet de corda, una cantant i la protagonista que és la que interactuarà mínimament amb el públic. En el joc dels estímuls juguen unes polseres que s’encenen per àrees de públic. A la funció del Grec, també s’admetia espectadors (adults o germans grans) a la platea. També hi havia distribuïdes polseres i Eva hi interactuava però, des de les butaques, costava veure la cantant lírica, per exemple, perquè no està prou il·luminada en molts dels passatges.


Les cadires que acaben fent escultures en contínua transformació queden justificades pel Cafe Müller de Pina Bausch, extrem que desenfoca el protagonista que dóna títol a l’espectacle. De fet, el recurs de la cadira i de la cantant d’òpera serviria per construir unes entrades clàssiques adaptades per Charlie Rivel. Diuen que al seu museu a Cubelles (on va néixer) es guarda el xumet que un nen li va donar, solidari, com a reacció als plors característics (l‘Uuuh del qual Gerard Vázquez faria una comèdia dramàtica de ser pallasso a l’Alemanya nazi, el 2005 al TNC).


La companyia s’ha deixat endur per una narrativa que només poden atendre els pares (que, en realitat, volen que siguin els nadons els que visquin el seu bateig escènic), per un joc de cortines i fins i tot alguns enginyosos vídeos que costa distingir si alguns músics són reals i projeccions. Però, sobretot, ha oblidat que un títol (el que sigui) ha de remetre a l’univers que es vol plasmar. En això, Marúnica, de Roberto G Alonso, O Laika dels Xirriquiteula són exemples paradigmàtics.


Farrés Brothers ha sabut distingir quan fan un espectacle per a canalla (Dues ales, Orbital, Dins el cau de Tabalet...) de quan la fan per a adults (Equilibristes, La visita de la vella dama). Aquesta necessitat d’entrar-ho tot en un mateix pot (que no sembla penalitzar les seves gires internacionals, certament) ja va aixecar perplexitat amb La lluna en un pot. En canvi, la companyia rep elogis per Bob Marley for babies, Bítels per a Nadons o 30 elefants sota un paraigua, anant alternant molt la fórmula d’estimular els nadons durant el muntatge i sempre amb una notable sensibilitat cap a cada espectador de cada funció.

